Културно-масова, Художествено-творческа,

Информационна и Библиотечна дейност, Кръжоци

и творчески дейности организирани от

Народно Читалище „Светлина – 1928” село Неговановци,

община Ново село, област Видин

/за 2020г./

 Същността на нашето Читалището

Читалището е първата българска културна институция. То комбинира в същността си всички дейности, които съхраняват, обогатяват и предават през поколенията българската просвета и култура. Думата „читалище” буквално означава „място за четене“. Това е виждането на първите инициатори на тази идея. Впоследствие от читални, те се превръщат в просветни и културни средища. Читалищата стават и първите граждански организации, които осигуряват равно участие и всеобщ достъп до услуги на всички членове на обществото, като така стимулират и развиват и техните социални взаимоотношения. Читалището, като характерна българска институция, преминава през всички промени на обществото и се развива според потребностите на времето. Дейността на читалището ни успява да се нагоди и с промените на 21-ви век. В тях се съхраняват традициите, но същевременно с това се формират киносалоните, компютърни кабинети, мултимедийни центрове и т.н., които да отговарят на съвременните нужди на обществото. В нашия съвременен свят, подложен на множество влияния от западните народи и култури, читалището, особено в малко населено место като нашето, играе ролята на средище, където се пазят уникални традиции. Там се срещат стари и млади, предават си вековни занаяти, песни, танци, приказки, поверия, съхранява се връзката с българските корени. В основата на едно стабилно общество винаги стои опазването на нематериалните културни белези.

Цел, задачи, изпълнение

Народно читалище „Светлина – 1928” село Неговановци е едното от петте читалища в Община Ново село.То е съдебно регистрирано и вписано в Регистъра на народните читалища в Министерство на културата под № 937/16.5.2017, както и библиотеката в Регистъра на обществените библиотеки под № 84 /01.07.2016.г.. Читалищната сградата е публично-общинска собственост, предоставена за безвъзмездно ползване за своята дейност. На първия етаж се намира Информационната зала, създадена по програма "Глобални библиотеки - България" през 2009г, в която има 3 компютърни конфигурации, принтер и мултимедия, както и рафтове с най-новите заглавия на книги. На същия етаж се намират киносалона и ритуалната зала, които ползваме за много мероприятия. На втория етаж се намират увеселителния салон и библиотеката, тя отскоро има прекрасен, модерен вид /през май месец ремонтирахме/. В сградата на втория етаж се помещава и Кметството на село Неговановци.

Читалищните членовете за 2020 г.са 50. Самодейци и доброволци за културно-масовата дейност не липсват. Но през изминалата година животът се промени, като ограничи контактите ни, в следствие Световната пандемия. Културните мероприятия бяха ограничени, дори в периоди забранени. Но местното читалище успя и в този труден момент да съхрани нематериалното културно наследство на нашия край. Въпреки ситуацията, и ограниченията, проведохме мероприятия, с които се разнообрази ежедневието на хората.

През годината Информационната дейност на читалището е насочена предимно към противоепидемичната обстановка в България. Чрез изготвянето на табла и брошури, чрез публикувана информация в Интернет страницата на читалището се разпространява новини за COVID -19 и спазването на мерки свързани с Пандемията. Изготвихме листовки, поставяхме ги на публични места - магазини, поща, детска градина, пенсионерски клуб, Кметство и Читалище.

 Популяризирането дейността на читалището става в профила на читалището в социалната мрежа Facebook, която ежеминутно се следи от населението. Качването на снимков материал, писането на кратки анотации за всеки един църковен, календарен или Национален празник, изявите на самодейните състави, организирането на мероприятия, ни „рекламират” в интернет пространството. Информация се публикува и в местните медии - радиа и вестници. Разбира се, такава информация може да се намери и във фоайето на читалищната сграда.

Читалището изпълнява и благородни мисии към населението, това е част от нашата работа. Помагаме на нуждаещи хора. В периода на пандемия ние раздадохме помощни материали, витамини, ръкавици, спирт и др., дарения от Фондация „Фабрика за идеи” и „Резиденция баба”, с които работехме през 2019г. През ноември месец успяхме да ощастливим едно социално слабо семейство, като му дарихме пералня. Доброволецът е от Врачанско село. Продължаваме кампанията и до днес, чрез платформата TimeHeroes. Надяваме се да помогнем и на още нуждаещи наши съселяни. Читалищната дейност е в сътрудничеството и с институции, като местната власт, РЕКИЦ Видин /нашата дясна ръка/, Детски градини, Кметства от общината и др.. Заедно успяваме да докажем, че сме институции с необходима обществена значимост.

Информационният Център на читалището предлага информация намерена извън книгите (безплатен Интернет, библиографски, пълнотекстови и информационни бази данни и др.). В центъра се сканират документи, изработват се Си-Вита, курсови работи, читателски дневници за ученици, изработват се покани, картички, обяви... Постоянно се сблъскваме с нуждаещи се хора, които търсят работа или информация за свободни работни места от Бюрото по труда, получават информация за здравен статус. Търсят помощ и за Е-контакт, за достъп до сайтове, ABV услуги и др..

 За библиотечната дейност ще отбележим, че обогатихме Библиотечния фонд с около 700 заглавия. Отново чрез платформата TimeHeroes в Интернет набавихме детска литература и книги за ученика /доброволческа акция за дарение/. Раздадената/прочетената литература през годината е малко, около 300 книги, най-многобройни читатели са децата. Но посещенията в библиотеката са около 2000. Светът на компютрите и виртуалното пространство днес е повече от хоби, това е начинът ни на живот. Затова е намаляла и потребността от четене на книги. Ще дам пример, вместо да се прочете дадена книга, те гледат филма, вместо да се ровят из книгите и да търсят отговори на въпроси, бързия отговор намират в интернет търсачките… Промяната и Новия начин на живот, нека тръгне от нас. Да свикнем с идеята, че бъдещето изцяло залага на технологиите и електрониката, а то не е само интернета и компютъра. Що се отнася до книгите, от нас се изисква да предоставим уютна среда, модерни библиотеки, да им дадем възможност и свобода за четене, защото децата никога няма да спрат да харесват книгите и да обичат четенето.

Художествено-творческата дейност не е в разцвета си. Двата фолклорни танцови състава „Влаинките” и „Негованче” тази година не успяха да участват във фолклорни събори и да популяризират местния фолклор. Читалището взе участие в един Събор, в който представихме Общината, където показахме местни гозби и ястия, и тяхното приготвяне. Другите културни мероприятия в селото, които организирахме са Трифон Зарезан и празникът по случай започването на Гроздобера в селото /съвместно с г-н Петко Мичев/.

През летния период в читалището се проведоха различни кръжоци/клубове по интереси с деца и младежи, след разхлабването на мерките. Заедно изживяхме прекрасно лято. Прожектирахме си кино, събирахме се на вечеринки, провеждахме занимателни игри, четяхме книги /рецитали/…

През тази 2020 година се опитахме да спазим основни цели на читалището:

* Отстояване на позицията на водещо културно средище;
* Обогатяване на културния живот /до колкото беше възможно/;
* Развитие на библиотечната дейност /обогатихме библиотечния фонд/;
* Превръщане на читалището в информационен център /винаги сме го правили/;
* Съхраняване на народните обичаи и традиции /популяризирахме ги/;
* Развитие и подпомагане на любителското художествено творчество /участие в няколко мероприятия/;
* Работа по Проекти /тази година кандидатствахме и участвахме/;
* Партниране с местното самоуправление за развитието на културните процеси /значимо е, че успяхме да създадем Читалищна мрежа във Видински регион, която предстои да се развие и обогати /.

Приоритетните задачи като цяло бяха спазени:

* Уреждане и поддържане на общодостъпна библиотека;
* Работа в школи, курсове, формации, концерти, фестивали и младежки дейности;
* Предоставяне на компютърни и интернет услуги;
* Прилагане на различни модели за подпомагане на местното развитие, чрез културен туризъм – Трифон Зарезан; Празника на носията /не успяхме, но го рекламирахме/, Събор на селото - местен архаични празник; Откриването на Гроздобера в Неговановци ;
* Кандидатстване, разработване и реализиране на проекти.

**Отчет за дейността на читалището за 2020 година**

**РЕАЛИЗИРАНИ МЕРОПРИЯТИЯ**

1. 14.01.2020г. – В детската градина отбелязахме празника ВАСИЛЬОВДЕН. Разказах за традицията при ромите и показах чрез снимки за него. Занесох лакомства и книги за оцветяване.
2. 21.01.2020г. – БАБИНДЕН. В ДГ „Зорница”с.Неговановци четох приказки за баба и внуче, раздадох лакомства и принтирани листи за оцветяване.
3. 28-31.01.2020г. – НЧ „Светлина – 1928”с.Неговановци взе участие по Проект „Легендите – път към по-атрактивна туристическа атракция” Interreg България – Румъния между областите Видин, Монтана, Враца, и Олт, Долж, Мехидинци, като представител за Област Видин. Читалището записа към проекта местни легенди от областта, с които се представихме в гр. Турно Северин
4. 10.02.2020г. - Читалището взе участие по Проект „Проучване на потребностите и интересите на младите хора в малките населени места на Област Видин”. Бяхме сформирали 6 фокусни групи, Ново село, Кула, Белоградчик, Грамада, Макреш и Орешец. Срещата се проведе в читалище Ново село.
5. 15.02.2020г. - ТРИФОН ЗАРЕЗАН в НЕГОВАНОВЦИ. Читалището организира празника, ритуала със зарязването и конкурса за най-хубаво вино.
6. 19.02.2020г. – Изготвяне на изложбен кът по случай 147 ГОДИНИ ОТ ОБЕСВАНЕТО НА ВАСИЛ ЛЕВСКИ
7. 20.02.2020г. – Участие по Проект „Читалищна мрежа за устойчиво развитие на Област Видин”, среща в Ново село
8. 28.02.2020г. – БАБА МАРТА, празник в детската градина. Работникът от читалището в ролята на Баба Марта.
9. 03.03.2020г. – Изготвяне на кът с материали по случай 142 години от Освобождението на България от турско робство; В социалните медии отразихме деня с поздравителен адрес от деца – самодейци към читалището
10. 08.03.2020г. – Организирахме заедно с Кметство с.Неговановци МЕЖДУНАРОДНИЯ ПРАЗНИК НА ЖЕНАТА в салона на читалището с жени от селото. Изготвихме подаръци за всички присъстващи.
11. Март 2020г. – Започна нашата кампания за набиране на детска литература, която пристигаше поетапно в читалището. В платформата TimeHeroes
12. От март 2020г. – Читалището е в помощ на населението срещу Световната пандемия COVID 19; Информиране на населението, чрез брошури, и в соц. мрежи за спазване на мери взети в МС и ЗМ; търсим начини да се снабдим с препарати за дезинфекция, ръкавици и т.н. Чрез нашите приятели от Резиденция баба набавихме витамини и спирт, препарати, които раздавахме в продължение на месец из селото /те идваха на няколко пъти/.
13. 28.03.2020г. – Читалището изготви кратко онлайн предаване за творчеството на Димчо Дебелянов, и кът в читалището по случай рождението на автора.
14. 02.04.2020г. – МЕЖДУНАРОДЕН ДЕН НА ДЕТСКАТА КНИГА – В социалната мрежа се представи на потребителите любими български произведения, четене и снимков материал
15. 09.04.2020г. – ВИРТУАЛНО ЧИТАЛИЩЕ – В Светлата седмица на Великден ежедневно се представяше информация /обреди и ритуали/
* 11.04. - Електронни известия за „Лазаровден” – как се празнува денят в Неговановци
* 12.04. - Електронни известия за „Цветница”
* 12.04. – ел.известие за Международния ден на авиацията и космонавтиката
* 09-18.04. – Виртуална великденска работилница от читалището, изнасяхме идеи за боядисването на яйца, идеи за трапезата и приготвяне на празнични ястия;
* Електронни известия за Страстната седмица – празнична обредност в нашето село
1. На 14.04.2020г. – „За Неговановци с любов” – продължихме с кампанията, заедно с Екипа на Резиденция баба, да раздаваме получените дарения /ръкавици, спирт,витамини/
2. На 23.04.2020г. – „За Неговановци с любов” – нова пратка с витамини раздавахме из селото
3. Електронни известия за:
* 1 май Ден на труда
* 6 май Ден на храбростта и българската армия
* 11 май Ден на библиотекаря

*∢ Електронните известия има за всеки календарен празник на стената на читалището в Социалната мрежа*

* *ЗАПОЧНА РЕМОНТЪТ В БИБЛИОТЕКАТА. Заедно с деца доброволци допринесохме за приятния вид, а с майстор - художник довършихме цялостния облик на модерната библиотека*
1. 24.05.2020г. – ДЕН НА СЛАВЯНСКАТА ПИСМЕНОСТ И НА БЪЛГАРСКАТА ПРОСВЕТА И КУЛТУРА – Проведохме рецитал с деца самодейци от читалището, като го пуснахме в медиите и в Интернет пространството
2. 02.06.2020г. – Денят на Ботев – Изготвяне на кът в читалището; заедно с Кметството предавахме на живо пускането на сирената
3. 06.06.2020г. – Отпразнувахме деня на детето. Тъй като децата, които посещават читалището са тийнейджъри, наименувахме празника „ДЕН НА ТИЙНЕЙДЖЪРА”.
* Откриване на обновена модерна библиотека
* Занимателни игри за децата; с почерпка и торта
* Изготвихме Портфолио за всяко дете / Анкета за лятната ваканция
1. 15.06.2020г. – Читалищното ръководство участва в Официалното откриване на новосформиралата се „ЧИТАЛИЩНА МРЕЖА ЗА УСТОЙЧИВО РАЗВИТИЕ НА ОБЛАСТ ВИДИН” на Баба Вида
2. 11.07.2020г. – МИНИ БАЛ – За трета поредна година в читалището се провежда тържество по случай завършването на определен етап от образованието на всяко дете с официална програма. /има декори, празнична маса, официални костюми, награди за Мини Мис и Мини Мистър бал, забавни игри и т.н./
3. На 13.06.2020г. – Читалището изпрати деца – активисти за участие по Проект „Активиран чрез доброволчество” в гр.Видин
4. На 17.07.2020г. – Читалището покани лектори от Общински съвет по наркотични вещества Видин да изнесат БЕСЕДА за предпазването на младежите от вредните навици, като алкохол, наркотици и др.
5. На 27-29.06.2020г. – Клуб по интереси „ЗАНАЯТИ В НЕГОВАНОВЦИ” – В читалището с група деца-самодейци направихме Проекти /Лозарство, Градинарство, Пчеларство, Рибарство, Животновъдство, Плетене, Шиене, Тъкачество/, които закачихме във фоайето на читалището
6. 09-14.08.2020г. – Клуб „Млад танцьор” – изучаване на нови хора
7. На 28.08.2020г. – Читалището проведе БЕСЕДА с деца/младежи под наслов „Национална кампания за борба с трафика на хора”, поканени бяха лектори към МКБТХ гр.Монтана
* На 26.08.2020г. – Предаден проект към МК за отпускане на субсидирана бройка към читалището
1. На 25.08.2020г. – Провеждане на работна среща на читалищата от Видински регион в гр.Видин.
* Обсъждане квалификацията на библиотечните служители
* По Проекта на Видински фонд читалища да се изготви сайт ЧИТАЛИЩА ВИДИН, в който да отразяваме всяко наше мероприятие, ритуал, празник…
* Гост на срещата Д-р Сашка Бизеранова с призив към читалищата да издирят и направят теренно проучване за „пластенето” и пластените килими
* Гости на срещата са лектори /д-р инж. Искра Цветанска…/ от УНИБИТ, които показаха начини за реставрирането на книжния фонд
1. На 28.08.2020г. – КЛУБ ПО ГОТВАРСТВО в читалището. Приготвяне на палачинки; Приготвяне на най-красив сандвич –конкурс с награди
2. На 28.08.2020г. – Кино-прожекция в салона на читалището
3. На 12.09.2020г. – ГРОЗДОБЕР 2020 – Читалището взе участие с ритуал и програма в Неговановската изба „Dos Alamos”
4. На 10.10.2020г. – Читалищни самодейци участваха в Събора „Нашенци у старо време” с.Покрайна, където представихме традиционни местни ястия
5. На 30.10.2020г. – Читалище и Кметство с.Неговановци проведохме ритуал, за откриването на Проекта за асфалтирането на улица в селото, с прерязване на лента /участници самодейци към читалището/
6. На 01.10.2020г. – ДЕНЯТ НА БУДИТЕЛИТЕ – В читалището с децата самодейци довършихме изготвянето на плакатите на народните будители, и направихме кът.
7. Електронни известия –
* 08.11.2020г. - Архангелова задушница ; Информация за празника, снимки от празника в нашата църква
* 14.11.2020г. – Извънредна ситуация в България заради COVID 19; Направихме наръчник с правила и публикувахме в нашата страница в Нета; Разпространихме Наръчник с правила из селото /обяви/
* 21.11.2020г. – Ден на християнското семейство – ел.известие в социалните медии – какъв е Ритуалът и празнична трапеза за деня
* 24.11.2020г. – Св.Екатерина - на празникът се меси сладка питка, която предпазва от Баба Шарка; Разказ за местния ритуал
* 25.11.2020г. – Качване в Нета откъси от книги, с цел да привлечем читатели, с уверение, че ще има разнос по домовете. /не помогна ☺/
* 30.11.2020г. Андреевден – за Традицията на селото /снимков материал и информация/

*От този ден започват зимните празници, които отразяваме с ел.известия в Нета, понеже и читалището е в*

* РЕЖИМ ОНЛАЙН, като при нужда на даден потребител читалището отваря. Режимът е приведен до знанието на Читалищното настоятелство, с изготвен Протокол
* Започна курса по БИБЛИТЕКОЗНАНИЕ на работника от читалището /Протокол на ЧН/. Обучението е за шест месеца, което преминава в три модула като последния е с практиката в Обществена библиотека Видин
* 04.12.2020г. – Св. Варвара, разказ, истории и легенди
* 05.12.2020г. – Св.Сава, разказ, истории и легенди
* 06.12.2020г. – Св.Никола, легенда; приготвяне на празнична трапеза; начин и приготвяне на питка със снимков материал
* 07.12.2020г. – Първи сняг ; снимки направени из селото се качиха в страницата на читалището
* 09.12.2020г. – Св.Ана, инфо в Нета
* 12.12.2020г. – Публикуване на весели стихчета, историйки, които може да се прочетат в нашата страница на читалището
1. На 13.12.2020г. – В Читалището се изготви Коледно-новогодишна украса;
* направиха се Коледни картички и Поздравителни адреси за магазините и нашите спонсори;
* Изготвихме интересен кът с информация: кой е Дядо Коледа и Легендата за него, защо украсяваме коледна елха, История за раждането на Исус и т.н.
1. На 14.12.2020г. – Читалището дари пералня на социално-слабо семейство, с помощ дарена от Фабрика за идеи и Резиденция баба
2. На 16.12.2020г. – Изготвихме в читалището писма от Дядо Коледа за децата самодейци и Сертификати
3. 17.12.2020г. – Читалището направи дарение на самодейци в нужда от електронни устройства 3 лаптопа и 1 компютър, дарени чрез Фабрика за идеи и Резиденция баба
4. На 21.12.2020г. ДЯДО КОЛЕДА в Неговановци – На Игнажден, Дядо Коледа посети всеки дом на самодеец към читалището и раздаде подаръци /подаръци от нашето читалище и имахме спонсор/.

Заключение

Чрез своята работа, читалището ни се превръща в съвременен ефективен център, предлагащ удовлетворяване на всички потребности и интереси свързани с духовното и културното израстване на населението, с приобщаването им към световното културно наследство и глобалното информационно общество. Предлагането на клубовете и развлекателните мероприятия, са в потребност на реалната аудитория, която посещава читалището. Без тях нямаше да има толкова богата културна дейност. А ние ще се стараем да задоволяваме потребностите на населението и занапред.

Изготви:

Мариана Димитрова,

Януари 2021г